Gotovo polovica odbora u Europskom parlamentu odbacila je mehanizam zaštite ulaganja i rješavanje sporova između investitora i država (ISDS) koji predviđa Transatlantski trgovinski i investicijski sporazum (TTIP ) između SAD-a i EU-a, javlja francuski Euractiv. Arbitražna klauzula omogućava korporacijama da putem arbitraže tuže države ako procijene da odluke zakonodavnih tijela ugrožavaju njihove profite.

Parlament je odlučio čvršće se suprotstaviti kontroverznom mehanizmu uoči devetoga kruga pregovora koji bi se trebao održati u New Yorku, pa sada mnogi sumnjaju da će sporazum proći jednom kada dođe pred Europski parlament.

Čak šest od 14 parlamentarnih odbora koji izrađuju nacrt rezolucije Europskog parlamenta odbija prihvatiti ISDS kao dio sporazuma. Odbori za ekonomsku i monetarnu politiku, pravna pitanja, zapošljavanje, okoliš, predstavke i ustavna pitanja usvojili su nacrte koji se protive arbitražnoj klauzuli, unatoč činjenici da Europska pučka stranka (EPP), kojoj pripadaju hrvatski HDZ i HSS, dominira Parlamentom i podupire TTIP i ISDS.

Prijedlog potpore ISDS-a EPP-ova zastupnika Axela Vossa u Odboru za pravna pitanja kao najvažnijem za ISDS, zaustavljen je prije svega protivljenjem zastupnika Zelenih i Konfederalnoga kluba zastupnika Ujedinjene europske ljevice i Nordijske zelene ljevice (GUE), pa je završni nacrt bio izrazito anti-ISDS nastrojen, zbog čega je Voss povukao svoje ime s mišljenja Odbora.

Iako mišljenja odbora nisu obvezujuća, snažno će utjecati na završno izvješće parlamentarnog Odbora za međunarodnu trgovinu, koji će Parlamentu biti predstavljen na plenarnoj sjednici u lipnju.